הדלעת המופלאה – חוג הקוטב הצפוני
11 באוקטובר 2013 29 באוקטובר 2016
זו היתה תחושה שהצלחנו לחמוק ממערבולת. על הדקה היינו שומטות מהידיים כביסה מתקפלת, כלי שנשטף או תינוק מתנמנם ויוצאות. בחוץ קר וחשוך אבל שם , בקפה השכונתי הקטנטן והכמעט נטוש בשעת לילה מאוחרת שכזו (סביבות 20:00 על השעון…), היינו מתנחמות אחת בשנייה ובכוס לאטה תבלינים מוקצפת ומתוקה. מחליפות סיפורים, מתכונים וזכרונות על חופש וטיולים במקומות רחוקים. חובקות חזק את הכוס ושואבות חום ורוגע מהחברותא ומהמשקה הלבן, המלאכותי והממכר. זה היה כשהילדים היו באמת קטנים והיינו שקועות בחיים בטוטאליות ובאהבה גדולה, במיקוד של מיקרוסקופ. אחר כך, כשהם גדלו קצת, ראינו שוב את העולם מסביב. תחושה מדגדגת של עצמאות מחודשת שיגרה אותנו לתקופת תל אביב הסוערת והמפנקת שלנו, כמו דבורים התעופפנו ואספנו צוף. ארוחות משובחות על הברים במיטב המסעדות, הופעות אינדי והצגות פרינג', כל שבוע קבענו משהו שהחזיק אותנו בציפיה והתרגשות, כי תמיד קרו דברים מופלאים בפגישות שלנו.
השעון צלצל חצות ואני, סינדרלה מסתחררת בשמלת וינטג' ושפתי אודם, מצאתי עצמי לכלוכית פרועת תלתלים על מורדות הר שטוף רוחות זעם. זה הוגן, תגידו לי??? עכשיו כדי לפגוש את דנה בתל אביב אני צריכה לנהוג כמעט 3 שעות לכל כיוון… האגדה הזאת על הפנים!
בניסיונותי המתמשכים לשיקום מצאתי כרכרה. זאת אומרת בפוטנציה.
עכשיו אני רק צריכה למצוא פיה טובה, אבל עד שהיא תגיע למה שלא נעשה קסמים בעצמנו?
אבקת קסמים – או באנגלית Pumpkin Spice –לצנצנת קטנטנה
1 כף ג'ינג'ר יבש טחון (זנגביל)
מערבבים יחד בצנצנת קטנה ושומרים לעוגת דלעת של סתיו או לימים קרים בחורף.
דלעות הענק המופלאות. אני לא מכירה בנאדם אחד שלא היה רוצה לגור בדלעת כזו, ואם יש אחד כזה אני בטוחה שכשהוא היה ילד הוא רצה והספיק למרבה הצער לשכוח. ואם גם זה לא, אשקול מחדש את מערכת יחסי איתו. אני רק אומרת.
כל הקיץ הדלעת סופגת אור וחום וגדלה ומתעבה עד שמגיע הסתיו והיא נאספת ומחכה שיכינו ממנה דברים טעימים. או בית.
את הדלעות המהממות האלו מצאתי אצל הסופרדלעתמן, הלוא הוא גיא מ"הגיא האורגני" בשדה אליעזר
עכשיו כשמתחיל להתקרר, כדאי לכם להכניס לגוף עוד קצת שמש קיץ טרייה וריחנית בצבע כתום דלעתי כזה.
עוגת דלעת סתווית – תבנית קוגלהוף או אינגליש קייק גדולה
דלעת, תמרים לחים ואגוזים, כולם מבשילים ונאספים בסתיו וכולם שולבו לעוגה אחת מדהימה.
לתקופה קצרה דנה ואני השתעשענו בלהכין ולמכור עוגות לבתי קפה ולכל דיכפין אבל ענייני פרנסה מיידיים והגדלת המשפחות דחו את הצלחתנו לימים רגועים יותר. דנתי, אולי העתיד כבר כאן?
זו וריאציה על עוגת הבריאות שלנו. היא כבדה אך לחה ועשירה, והרבה אנשים שעיקמו את האף כששמעו "בריאות" נשבו בקיסמה.
כשהגדולים שלנו היו קטנטנים הם השתגעו על העוגה הזו ולנו לא היו נקיפות מצפון כשזללו ממנה, היא הרי בריאה! (מאז זרמו הרבה סוכרים ופחמימות ריקות בנהר חיינו…) אבל כדאי להשמיט את האגוזים אם אכן מכינים לפיצקלעך.
300 גרם דלעת נקייה וחתוכה לקוביות
3/4 רבעי כוס (=150 גרם) סוכר חום בהיר
3 כפות (= 55 גרם) סילאן טבעי ( לא סירופ גלוקוזה וקצת תמרים)
טיפל'ה מלח
11/4 כפיות (=5 גרם) אבקת קסמים או בשמה העממי תבלין לעוגת דלעת
150 גרם תמרים לחים או יבשים, מגולענים וחתוכים
1/2 כפית אבקת קסמים
מבשלים את קוביות הדלעת עם קצת מים בסיר מכוסה, עד שהן מתרככות. אפשר במיקרו. מעבירים למסננת ומשאירים לניקוז למשך עשרים דקות בערך, כדי שלא תהיה עיסת דלעת רטובה מדי שתעשה את העוגה בוצית. מחזירים לקערה ומועכים בעזרת מזלג.
מנפים ומערבבים את כל היבשים יחד בקערה.
בקערה נפרדת, או בקערת המיקסר, מקרימים את הסוכר, החמאה והסילאן. מוסיפים ביצה אחת מערבבים קצת ומוסיפים את השניה. מוסיפים את השמן ומערבים לבלילה סמיכה ואחידה.
מוסיפים את היבשים ומערבבים בעדינות.
מוסיפים את מחית הדלעת, התמרים והאגוזים. מערבבים עם מרית ויוצקים לתבנית משומנת או מרופדת בנייר אפייה.
אופים כ-50 דקות עד שהעוגה משחימה והיא קפיצית למגע או שקיסם יוצא יבש עם קצת לחות (…מכירים את המידה הזאת?). מוציאים מהתנור ומכבים. מניחים לעוגה להצטנן לגמרי.
מערבבים יחד בקערית את חומרי הציפוי ובעזרת כף מטפטפים על העוגה.
לאטה תבלינים – שיש המכירים בשם צ'אי תבלינים – לשתי כוסות רגילות או ארבע קטנות
קשה לי להסביר את כוח המשיכה שיש למשקה הזה, תהיו חייבים לנסות בעצמכם כדי להבין ולא חייבים לחכות לערב קר במיוחד או לפגישה מיוחלת עם חברה טובה. אפשר גם להכין ככה סתם אחר הצהריים, לשבת, להרים רגליים ולהיכנע למתיקות הכובשת. טוב, אולי קצת הגזמתי פה בפנטזיות… אז רק בערב מול הטלויזיה או עם הספר. ניחא.
כדי להכין את הלאטה צריך מקציף חלב ובמקרה הזה הכי טוב הוא הכי פושטי, זה עם הבטריות. במקציפים אחרים, בעיקר אלו שיש בהם מן מסננת צפופה, זה קצת מסתבך בגלל שהתבלינים סותמים את המסננת ולחלב קשה לעבור ולהתערבל, או אז חייבים לסנן את המשקה לפני ההקצפה.
בעצם, אני ממליצה על סינון לכל סוגי המקציפים. ילדים לפעמים קצת רגישים לכל מיני גרגירים ונקודות אז כן, כדאי לסנן. למי שאין בכלל מקציף אפשר לשקשק היטב בצנצנת סגורה וזה גם יתן את האפקט האוורירי.
וזה חייב להיות חם ומתוק.
2 כוסות חלב = 500 מ"ל
2 כפיות גדושות אבקת קסמים
4.5 כפיות סוכר
מחממים את החלב, הסוכר ואבקת התבלינים בסיר קטן. מערבבים עם מטרפה וכשכמעט רותח מנמיכים את האש ומבשלים עוד דקותיים-שלוש.
מסננים במסננת צפופה.
מקציפים את המשקה החם ומוזגים לכוסות.
"כבר היינו דובי יבשה ודובי ים ודובי קוטב – אמר דובון – עכשיו אנחנו דובים מעופפים.
נכון מאוד – אמר דוב – לכן אנחנו יכולים להגיע לכל מקום בעולם." *
גם אנחנו דנה, לא?
* – התמונה האחרונה והציטוט לקוחים מספר הבית שלנו: הדלעת המופלאה/ סיפר: לנרט הלסינג , צייר: סבנד אוטו
*הפוסט שותף בהסכמה ובשמחה בבלוג של טל "מה יש לאכול".
פורסם ב-Uncategorizedמתויג pumpkin spice, אבקת קסמים, דלעת, חברות, לאטה תבלינים, משקה חורפי מחמם, סתיו, עוגת בריאות, עוגת דלעת, עוגת דלעת ותמרים, עוגת סתיו, צ'אי תבלינים, תבלין לעוגת דלעת, תבלינים, תמריםמאת idity819 תגובות
19 מחשבות על “הדלעת המופלאה”
11 באוקטובר 2013 ב- 11:38 am
וואיייי אידיתה איך ריגשת אותי…מאוד חסרים לי הימים שלנו יחד ומבטיחה מבטיחה בקרוב מאוד לנהוג שלוש שעות צפונה בכדי להיות איתך,חייבת לקרוא את זה שוב…וברור שאנחנו יכולות להגיע לכל מקום בעולם!! חושבת שכבר הוכחנו!
12 באוקטובר 2013 ב- 4:12 am
ועוד הייתי מאופקת! 😉 דנה שלי יקרה, נתחיל קודם עם הטיול בגולן ויום הבישולים שלנו ואז נתפנה לכבוש את העולם. לעוד הרבה שנים של חברות נפלאה 🙂 אוהבת המון
11 באוקטובר 2013 ב- 5:39 pm
לא מת על דלעת, אבל אבקת הקסמים מוצאת חן בעיני. איפה עוד אפשר לשלב אותה?
12 באוקטובר 2013 ב- 4:22 am
יכולה להחליף קינמון בהרבה מתכונים של עוגות (תפוחים למשל)ועוגיות (תשדרג עוגיות חמאה פשוטות) ואפילו בבישול. תיתן נופך אקזוטי לצלי בקר, עוף ב…חבושים נאמר.., בקציצות, הכל תלוי במינון. תערובת התבלינים הזו בעלת כישרון של חימום אנרגטי והיא נהדרת לחורף אז אפילו בכוס תה רגיל. היא אפילו מוזיקלית, ריחרוח אחד ואתה כותב לנו פוסט קסום על מוזיקה של…? (ההיפים באפגניסטן בסבנטיז או בכלל קומונות מוזיקליות בניו אינגלנד….??) 🙂
12 באוקטובר 2013 ב- 5:10 pm
קומונות מוזיקליות של היפים ילידי אפגניסטן בניו אינגלנד. זה בדיוק מה שרציתי לכתוב עליו! איך ידעת?
אנסה את התבלין בהקדם
14 באוקטובר 2013 ב- 12:02 pm
חושים כאלו..
11 באוקטובר 2013 ב- 7:37 pm
וואו איזה יופי! הכל פה ככ יפה 🙂
12 באוקטובר 2013 ב- 4:26 am
תודה רבה אפרת. כשסיימתי הפעם הרגשתי שעשיתי הרבה כל היום 🙂 מתי את באה לבקר? בנובמבר יוצאת מזחלת מירושלים 😉
13 באוקטובר 2013 ב- 6:54 pm
אידיתה, מי כמוך יודעת איזה פטיש מטורף יש לי על דלעות?! ( אולי בעצם רק דנה….)
ברגעים אלה ממש בהם אני קוראת את הבלוג שלך, נחה על השיש במטבח שלי עוגת דלעת- מהסוג של נטולי הגלוטן (זוכרת?) , זו שלך, שנראית (ונשמעת)מגרה ביותר עשתה לי מייד חשק לעוד פרוסה, (ושעודפי הקלוריות שלי יהיו לך על המצפון!!!!!).
אסכם ואומר: הכתיבה שלך מרגשת ומשעשעת , התמונות מקסימות כתמיד (מה זה הסרוויס המהמם הזה?!)
ואכן דלעת היא דבר מופלא.,
בעיני תמיד תהיי נסיכה אמיתית.
14 באוקטובר 2013 ב- 12:08 pm
ברור שאני זוכרת את חולשתך לדלעות אלולה ואני מתגעגעת מאוד גם לעוגת הדלעת שלך וגם לחברתך. אז מתי הנשף? אני מתייצבת! 🙂
טל גלבוע ארדון הגיב:
14 באוקטובר 2013 ב- 9:57 am
מקסים. בדיוק יש לי דלעת במקרר……
14 באוקטובר 2013 ב- 12:09 pm
אז מקווה שתהיה לכם עוגה טעימה בקרוב 🙂 תודה טל
16 באוקטובר 2013 ב- 5:00 pm
מגרה מאין כמוהו!!! אבקת הקסמים כבר מוכנה ומחכה לה לערב להפוך למשקה תבלינים מתוק! רק חסר לי פלפל אנגלי אבל בשעה כזאת בקיבוץ אין להשיג דברים שכאלו.
17 באוקטובר 2013 ב- 8:16 pm
אם היית שכנה שלי… 😦 חבל שאין לי אבקת קסמים לנסיעות 🙂
3 בינואר 2014 ב- 1:36 pm
הכנתי היום את העוגה, ועוד לפני שטעמתי אני יודעת שהיא הולכת להיות נפלאה רק לפי הריח שהופץ בכל הבית….
למרות שרימיתי והשתמשתי בתערובת פאמפקין ספייס קנויה 😉
3 בינואר 2014 ב- 4:45 pm
אלופה. העוגה קצת פחות קפדנית ממני עם הפמפקין ספייס…היא רק רוצה שיאכלו אותה כבר 🙂 סתם, זה לא באמת קריטי ואני מקווה שהיא נפלאה לך בטעם כמו בריח.
איך בא לי פרוסה עכשיו…
פינגבאק: עוגת שיש סתווית – דלעת,פמפקין ספייס ושמנת חמוצה – חוג הקוטב הצפוני
פינגבאק: הדלעת המופלאה - מה יש לאכול
→ אני אהבתי בשל תפוח
לחם חלוקים – Pebbles bread ←